«Школ пщIантIэ нэхъыфI-2013»
Бахъсэн куейм хыхьэ Ислъэмей къуажэм дэт курыт еджапIэ №2-м иджыблагъэ щаублащ щIыпIэм щылажьэ школхэм я пщIантIэхэм я къабзагъэр, зыхуей зэрыхуэгъэзар къыщапщытэ хабзэ зэпеуэ. Iуэхум епха къэпщытэныгъэхэр иригъэкIуэкIынущ абы папщIэ къызэрагъэпэща комиссэ щхьэхуэм. Егъэджэныгъэм и куей IэнатIэм и IэщIагъэлIхэм къадэкIуэу, абы хэтщ щIыпIэ администрацэм, егъэджакIуэхэм я профсоюз зэгухьэныгъэм я лIыкIуэхэр.
Школхэмрэ сабий садхэмрэ я лэжьакIуэхэм ящIа презентацэхэм къыщагъэлъэгъуащ я IуэхущIапIэхэм я пщIантIэхэм яIэ теплъэр, апхуэдэуи ахэр егъэфIэкIуэным теухуа мурадхэри наIуэ къащIащ. Апхуэдэхэщ, псалъэм папщIэ, абыхэм щхъуантIагъэ нэхъыбэ щыхэсэныр, пщIантIэхэм псыкъелъэхэр, псыутххэр дэщIыхьыныр, школ хадэхэр къэгъэщIэрэщIэжыныр икIи екIуу зехьэныр, уеблэмэ бжьэ гъэхъунми зетыныр. Зэпеуэм хэтхэм къалъытэ а псори школым къепхауэ абы ихъуреягъкIэ щыIэ щIыпIэхэм щыпхузэфIэгъэкIыну. Гулъытэ хэха хуащI пщIантIэхэм яIэ зыгъэпсэхупIэхэр, спорт ут цIыкIухэр егъэфIэкIуэным, сабийхэм папщIэ фитобархэр ухуэным.
«Школ пщIантIэ нэхъыфI-2013» зэпеуэм хэтхэм фIыщIэ хуащIащ Iуэхур къадэзыIыгъ адэ-анэхэм, цIыху щхьэхуэхэм. КъэпщытакIуэхэм гу зэрылъатащи, апхуэдэ псапащIэхэр щынэхъыбэщ Кыщпэк, Къулъкъужын къуажэхэм.
Зэпеуэм и етIуанэ Iыхьэр мы гъэм и накъыгъэ мазэм щыIэнущ. Абы аргуэру къыщапщытэнущ куейм и школхэм, сабий садхэм я пщIантIэхэр зыхуей хуэгъэзэнымкIэ абы ирихьэлIэу зэфIаха Iуэхухэр. Фигу къэдгъэкIыжынщи, зэпеуэр нэгъабэ къыхалъхьауэ щытащ Бахъсэн куей администрацэм и Iэтащхьэ Сыжажэ Хьэсэн и жэрдэмкIэ. Зэхьэзэхуэм къыхэжаныкIхэр ирагъэпэжэну хухахащ сом мин 600-м щIигъу.
АЛОКЪУЭ Аринэ.
Бахъсэн куей.
